Pelastuslaitos ja sosiaalipalvelut panostavat ikäihmisten turvalliseen asumiseen

Etelä-Karjalassa ikäihmisten asumisturvallisuutta kehitetään pelastuslaitoksen ja sosiaali- ja terveyspalveluiden (sote) tiiviillä yhteistyöllä. Tavoitteena on parantaa erityisesti kotihoidon ja palveluasumisen asiakkaiden palo- ja poistumisturvallisuutta ennakoivalla riskienhallinnalla, jossa yhdistyvät soten ja pelastuslaitoksen asiantuntemus.

Vuonna 2025 asumisturvallisuustyötä tehostetaan ikäihmisten palveluissa Ekhvan alueella. Seuraavassa vaiheessa toimintamallia laajennetaan muihin asiakasryhmiin.

Yhteistyön pohjana on vuodesta 2015 kehitetty KAT-toimintamalli, jossa painotetaan riskien tunnistamista, ennaltaehkäisyä ja korjaavia toimenpiteitä. Pelastuslaitoksen kehittämispäällikkö Heidi Huuskonen korostaa yhteistä asiakasnäkökulmaa:

– Kaiken a ja o on se, että meillä on yhteiset asiakkaat, joita palvelemme yhdessä asumisturvallisuuden parantamiseksi.

Muistisairauden kaltaiset toimintakyvyn muutokset voivat vaarantaa ikäihmisen turvallisuuden kotona. Näihin haasteisiin vastaaminen vaatii eri toimijoiden yhteistyötä.

Heidi Huuskonen (vas.), Anu Koivumäki ja Jani Kanerva edistävät yhdessä ikäihmisten turvallista asumista Etelä-Karjalan alueella.

Alkujaan yhteistyö sai vauhtia asukkaiden yhteydenotoista Eksoten Toimintakykyisenä kotona -strategian aikana, jolloin ihmiset alkoivat pohtia omaa selviytymistään kotona ja ottivat yhteyttä pelastuslaitokseen.

Pelastuspäällikkö Jani Kanerva muistuttaa, että heikentynyt toimintakyky vaikuttaa merkittävästi asumisturvallisuuteen:

– Kun toimintakyky iän myötä vähenee, turvallisuusasioihin tulee kiinnittää huomiota. Hyvä asumisturvallisuus tukee ihmisen kotona pärjäämistä.

Sote-työntekijät arvioivat asiakkaiden toimintakykyä ja pelastuslaitos tuo mukaan turvallisuusosaamisensa

Sosiaalipalveluiden toimialajohtaja Anu Koivumäki painottaa, että hyvä lopputulos syntyy vain yhteistyöllä:

Kotiympäristössä ja asumispalveluissa ikäihmisten palvelut vastaavat asiakkaiden hyvinvoinnista ja toimintakyvystä, ja asiakas vastaa oman asumisensa turvallisuudesta ja on tästä asiakassuhteessa pelastuslaitokseen.

Anu Koivumäki

Kanervan mukaan yhteistyömalli vastaa hyvinvointialueiden tavoitteisiin ihmisten hyvinvoinnin, terveyden ja turvallisuuden edistämisessä:

– Asumisturvallisuuden toimintaohjelma on konkreettinen tapa toteuttaa näitä tavoitteita Etelä-Karjalassa.

Kolme keskeisintä asumisturvallisuuden edistämisen osa-aluetta:

Asumisturvallisuuden tilannekuva ja sen tietopohja määritetään pelastustoimen ja soten yhteistyönä. Ne mahdollistavat yhteisen ja toimialakohtaisen, tietoon perustuvan säännöllisen tilannekuvan tuottamisen ja tulkinnan asumisturvallisuusriskeistä. Tiedon perusteella on mahdollista kohdentaa hallinnan toimenpiteet riskeihin riski- ja vaikuttavuusperusteisesti.

Osaamisen hallinta asumisturvallisuuden edistämisessä; osaamisen hallinnan nykyiset menettelyt sekä uudet tarvittavat määritetään pelastustoimi- ja sosiaali- ja terveydenhoito -toimialasidonnaisesti sekä toimialojen yhteistyönä.

Moniammatilliset pelastustoimi-sosiaali- ja terveydenhoito- toimialojen hallinta- ja toimintamallit asumisturvallisuuden jatkuvassa parantamisessa riski- ja vaikuttavuusperusteisesti.

Tilannekuva edellyttää monialaista osaamista

Asumisturvallisuuden riskitilanteiden arviointi vaatii sekä soten että pelastuslaitoksen asiantuntemusta. Toimintakyvyn heikentyessä tietyt asiakasryhmät voivat jäädä helposti riskien ulkopuolelle. Näiden asiakkaiden turvallisuutta parannetaan tunnistamalla riskiprofiilit ja kohdentamalla ennakoivia toimia palo- ja poistumisturvallisuuden varmistamiseksi.

Tilannekuva toimii perustana toimenpiteille, joilla ehkäistään onnettomuuksia ja varmistetaan arjen sujuvuus. Pelastuslaitoksen toimet sisältävät asiantuntijaohjauksen, turvallisuusviestinnän, valvonnan ja tutkinnan. Soten vastuualueisiin kuuluvat henkilöstön perehdytys ja ohjaus turvallisuuteen liittyvien riskien tunnistamiseen ja hallintaan.

Lisätietoja:

Jani Kanerva, Etelä-Karjalan pelastuslaitoksen pelastuspäällikkö, puh. 040 824 7160, jani.kanerva@pelastustoimi.fi

Heidi Huuskonen, Etelä-Karjalan pelastuslaitoksen kehittämispäällikkö, puh. 040 358 0168, heidi.huuskonen@pelastustoimi.fi

Anu Koivumäki, sosiaalipalvelun toimialuejohtaja, puh. 040 768 8783, anu.koivumaki@ekhva.fi

Linkki asumisen turvallisuus-sivulle